എയര് ബബ്ള് ഇന്ത്യയില്നിന്ന് ബഹ്റൈനിലേക്ക് വിമാന സര്വിസുകള് വര്ധിച്ചു മനാമ: ഇന്ത്യയും ബഹ്റൈനും തമ്മില് എയര് ബബ്ള് പ്രകാരമുള്ള വിമാന സര്വിസുകള് വര്ധിപ്പിച്ചത് നിലവില് വന്നു. ഇനിമുതല് എയര് ഇന്ത്യയും ഗള്ഫ് എയറും ദിവസം രണ്ട് സര്വിസ് വീതം നടത്തും. ബംഗളൂരുവില് നിന്ന് കൊച്ചി വഴി പുതുതായി ആരംഭിച്ച എയര് ഇന്ത്യ ഡ്രീംലൈനര് വിമാനം ബുധനാഴ്ച ബഹ്റൈനില് എത്തി. എയര് ഇന്ത്യ ഡല്ഹിയില് നിന്ന് ബഹ്റൈനിലേക്ക് ആഴ്ചയില് രണ്ട് സര്വിസ് നടത്തിയിരുന്നത് ഇനിമുതല് നാലാകും. ഹൈദരാബാദില് നിന്ന് ഒരു സര്വിസ് നടത്തിയിരുന്നത് രണ്ടായി വര്ധിപ്പിച്ചു. ബംഗളൂരുവില് നിന്ന് കൊച്ചി വഴിയുള്ള പുതിയ സര്വിസ് ബുധന്, ശനി ദിവസങ്ങളില് നടത്തും. ബഹ്റൈനില് നിന്ന് കോഴിക്കോട് വഴി മുംബൈയിലേക്ക് മാസത്തില് രണ്ട് സര്വിസ് നടത്തിയിരുന്നത് ആഴ്ചയില് രണ്ട് എന്ന രീതിയില് വര്ധിപ്പിച്ചിട്ടുണ്ട്. വ്യാഴം, ഞായര് ദിവസങ്ങളിലായിരിക്കും ഈ സര്വിസ്. എന്നാല്, മുംബൈയില് നിന്ന് ബഹ്റൈനിലേക്ക് നേരിട്ടായിരിക്കും സര്വിസ് ഉണ്ടാവുക. ഗള്ഫ് എയര് തിരുവനന്തപുരത്തുനിന്ന് ഒരു സര്വിസ് ഉണ്ടായിരുന്നത് രണ്ടായി ഉയര്ത്തി. ഇനിമുതല് ഞായര്, ചൊവ്വ, ദിവസങ്ങളില് സര്വിസ് ഉണ്ടാകും. കൊച്ചിയില് നിന്ന് രണ്ട് സര്വിസ് ഉണ്ടായിരുന്നത് മൂന്നാകും. ചൊവ്വ, ബുധന്, വെള്ളി ദിവസങ്ങളിലാണ് ഇത്. കോഴിക്കോട് നിന്നുള്ള സര്വിസില് വര്ധന വന്നിട്ടില്ല. മുംബൈയില് നിന്ന് ബുധന്, ശനി ദിവസങ്ങളിലും ഡല്ഹിയില് നിന്ന് വ്യാഴം, ബംഗളൂരുവില് നിന്ന് തിങ്കള്, ഹൈദരാബാദില് നിന്ന് വെള്ളി ദിവസങ്ങളിലും സര്വിസ് ഉണ്ടാകും. കഴിഞ്ഞ വര്ഷം സെപ്റ്റംബര് 13നാണ് ഇന്ത്യയും ബഹ്റൈനും തമ്മില് എയര് ബബ്ള് പ്രകാരമുള്ള വിമാന സര്വിസ് ആരംഭിച്ചത്.